NARIADENIE KOMISIE (ES) č. 479/97
zo 14. marca 1997
ustanovujúce čiastočné vrátenie cla vyberaného pri dovoze tvrdozrnnej kukurice
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1766/92 z 30. júna 1992 o spoločnej organizácii trhu s obilninami1, naposledy zmenené a doplnené nariadením Komisie (ES) č. 923/962, najmä na jeho článok 10 ods. 4,
keďže článok 2 ods. 5 nariadenia Komisie (ES) č. 1502/95 z 29. júna 1995 o pravidlách uplatňovania nariadenia Rady (EHS) č. 1766/923 (o dovozných clách v sektore obilnín v hospodárskom roku 1995/96), naposledy zmeneného a doplneného nariadením (ES) č. 346/964, ustanovuje za určitých podmienok paušálne zníženie dovozných ciel tvrdozrnnej kukurice vo výške 8 ECU za tonu;
keďže podľa rozhodnutia Rady č. 96/611/ES zo 16. septembra 1996 týkajúceho sa uzavretia výsledkov rokovaní s určitými tretími krajinami podľa článku XXIV ods. 6 GATT a iných súvisiacich skutočností (Argentína)5 by sa mal výpočet ciel tvrdozrnnej kukurice podľa nariadenia (ES) č. 1502/95 pri žiadostiach o dovoznú licenciu medzi 1. januárom a 30. júnom 1996 upraviť zvýšením paušálneho zníženia dovozných ciel z 8 ECU na 14 ECU za tonu;
keďže tento medzinárodný záväzok by sa mal splniť zvýšením paušálneho zníženia poskytovaného na žiadosť deklarantov, ktorí doviezli tvrdozrnnú kukuricu v príslušnom období; keďže je preto potrebné splnomocniť členské štáty, aby vrátili vybraté vyššie clá deklarantom, ktorí preukážu, že v období medzi 1. januárom a 30. júnom 1996 boli zvýhodnení znížením dovozného cla 8 ECU za tonu;
keďže opatrenia ustanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
1. Pri dovoze tvrdozrnnej kukurice patriacej pod číselný znak KN 1005 90 00 do spoločenstva, ktorý bol zvýhodnený paušálnym znížením dovozného cla o 8 ECU podľa článku 2 ods. 5 nariadenia (ES) č. 1502/95 a na ktorý bola podaná žiadosť o dovoznú licenciu medzi 1. januárom a 30. júnom 1996, sa na žiadosť dovozcu alebo jeho zástupcu vráti rozdiel medzi dovozným clom zaplateným za skutočne dovezené množstvá a clom splatným, ak sa uplatní paušálne zníženie dovozného cla vo výške 14 ECU za tonu.
2. Osvedčenie podľa vzoru v prílohe s uvedením množstva spôsobilého na čiastočné vrátenie cla podľa odseku 1 vydá, v súlade s článkom 880 nariadenia Komisie (EHS) č. 2454/936, na žiadosť dotknutej strany príslušný orgán členského štátu, ktorý vydal dovoznú licenciu.
3. Na základe osvedčenia uvedeného v odseku 2 a preukázania osobitného konečného použitia podľa článku 2 ods. 5 bod c) nariadenia (ES) č. 1502/95 sa žiadosti o vrátenie cla predložia colnému úradu v lehote 30 dní od účinnosti tohto rozhodnutia. Žiadosti o náhradu musia byť doložené dovoznou licenciou alebo jeho overenou kópiou, osvedčením uvedeným v odseku 2 a vyhlásením o prepustení dovozu, ktorého sa to týka, do režimu voľný obeh.
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 14. marca 1997